作者:劉禹錫
標題:賈客詞
內容:賈客無定遊，所遊唯利並。眩俗雜良苦，乘時取重輕。心計析秋毫，搖鉤侔懸衡。錐刀既無棄，轉化日已盈。邀福禱波神，施財遊化城。妻約雕金釧，女垂貫珠纓。高貲比封君，奇貨通幸卿。趨時鷙鳥思，藏鏹盤龍形。大艑浮通川，高樓次旗亭。行止皆有樂，關梁自無徵。農夫何為者，辛苦事寒耕。